Tizenegy évesen kezdett atlétikával foglalkozni a sahti Gyermek- és Ifjúsági Sportiskolában, első edzője Ljudmila Mihajlovna Pavlenko volt. Két évvel később sikeresen felvételizett a Don menti Rosztov Gyermek- és Ifjúsági Sportiskolába, ahol Nyina Vasziljevna Lazarcsenko edzette. 1973-ban bekerült a szovjet ifjúsági válogatottba, 1974-ben pedig a felnőtt válogatottba. Az 1975-ös ifjúsági Európa-bajnokságon negyedik lett 200 méteren és a 4 × 100 méteres váltófutásban. Négy év múlva győzelmet aratott 200 méteren az 1978-as atlétikai Európa-bajnokságon, ahol aranyérmet szerzett a 4 × 100 méteres váltóban is.